View cart "WILLEM BOTHA – A2 Plakkaat" has been added to your cart.
Hy vier vanjaar reeds sy veertiende jaar in die bedryf. Sy veelsydige stem en die passie waarmee hy elke aspek van sy loopbaan benader, het vir hom 'n stewige plek in die Suid-Afrikaanse mark gevestig en hom 'n gunsteling gemaak onder jonk en oud.
Willem is iemand van wie jy nie sommer vergeet nie. Hierdie talentvolle kunstenaar, met sy uitsonderlike veelsydige stem en aansteeklike verhoogpersoonlikheid, het diep spore kom trap in die harte van musiekliefhebbers regoor die land. Oor die afgelope paar jaar is musiek, vanaf sy vier albums (Kô Ma Hier, Sê My Nou, My Stem is Joune en Soen & Vergeet), nie net met verskeie toekennings (Huisgenoot Tempo-toekenning vir Beste Nuweling in 2007 en Fiësta-toekenning vir Beste Aanbieder 2012) en nominasies (SAMA-nominasie vir Sê My Nou in 2010, Huisgenoot Tempo – en Ghoema-nominasie vir My Stem is Joune in 2013) vereer nie, maar het hy homself ook gevestig as akteur op die silwerskerm (Liefling-Die Movie, Pretville), kassie (Donkerland, Sterlopers) en verhoog (TREE AAN, Reik Na Die Sterre, Altyd In My Drome). Hy hou ook sy lyf aanbieder op Kwêla op kykNET en Top 20 op kykNET NOU! En skuif deesdae agter die kamera in waar hy van die land se grootste sterre afneem vir tydskrif voorblaaie.
Hy en Nadia Beukes het kragte saamgespan vir 'n produksie Paaie Van Hoop waar hulle vir damesoggende regoor die land optree. Hy en Franja du Plessis het ook begin 2019 die land platgetoer met die eerste Top 20-toer. Hy is ook vanjaar vir die tweede agtereenvolgende jaar die aanbieder van die kykNET Ghoema Musiektoekenning wat regstreeks uitgesaai word.
Hy is terug in die studio vir opnames aan sy vyfde album wat later vanjaar op die rakke en alle digitale platforms beskikbaar sal wees.
Willem is 'n gebore musikant en is al vandat hy kan onthou versot op sing. "Ek het van kleins af 'n groot liefde gehad vir musiek. Albei my oupa's en ouma's was vreeslik musikaal en baie lief vir kuns. Omdat dit vir my iets was om as 'n stokperdjie te doen op die familieplaas, in Riversdal waar ek groot geword het, het ek dit altyd baie geniet," vertel hy.
Alhoewel hy reeds vandat hy sewentien is professioneel besig is met musiek, het hy eers in 2006 regtig begin naam maak toe hy tweede plek behaal het in die eerste Afrikaanse Idols-kompetisie. Daarna het dit sy voltydse beroep en fokus geword. Hy het in 2013 geskiedenis gemaak, in Europa, toe hy die eerste Afrikaanse kunstenaar was wat deelgeneem het aan die merkwaardige Eurovision Song Contest. Hy was deel van die span van Belarus en hulle het deurgedring tot in die finaal. Meer as 'n 100-miljoen kykers het die finaal in 44 lande gevolg. Hy het ook reeds opgetree in onder meer België, Nederland, Luxemborg, Swede en Dubai.
Hy het natuurlik ook al die verhoog gedeel met van die land se grootste kunstenaars by van die grootste feeste (KKNK, Aardklop, Innibos, ens.) en musiekkonserte (Skouspel). Hy was ook 'n gaskunstenaar op Steve Hofmeyr se Haloda-DVD wat in September 2012 uitgereik is. "Dis altyd 'n groot voorreg om genooi te word om saam met Steve te werk," sê hy. "Ek hou daarvan om op die verhoog te wees. Dit is waar ek in my element is. Dis waar ek regtig tevrede is." Hy sal ook nog graag saam met kunstenaars soos Early B, Die Heuwels Fantasties en Joshua na die Reën wil werk in die toekoms. "Elke liewe persoon in die bedryf, wat 'n sukses maak van sy lewe en loopbaan, inspireer my. Ek weet watse harde werk dit vat om tot daar te kom. Die dryfkrag van die kunstenaars in ons land inspireer my elke dag om beter en harder te werk."
As jy uitvis oor die man agter die mooi stem, verklap hy dat hy 'n perfeksionis is wat 200% tevrede wil wees met alles wat hy doen. "Ek het 'n groot avontuurlus en kan nie regtig stilsit nie. My musiek gee my die kans om die hele wêreld te sien en elke hoekie en draai van ons land te kan beleef. Wat 'n voorreg," deel hy. Omdat diere een van sy groot passies is, sou hy heel moontlik 'n veearts wou word as hy nie mense vermaak het vir 'n lewe nie. Wanneer hy kans kry, gaan ontspan hy steeds op hulle familieplaas en ruim hy tyd in om perd te ry, want hy is immers 'n Springbokruiter. Country-musiek was nog altyd een van sy groot liefdes omdat hy daarvan hou dat dit 'n storie vertel. Dit het natuurlik ook 'n groot invloed gehad op sy eie styl en aanslag. "Ek luister deesdae graag na Carrie Underwood, Keith Urban, Tim McGraw en Taylor Swift se ouer musiek," vertel hy.